ROZHODNUTIE KOMISIE
zo 16. marca 2009,
ktorým sa mení a dopĺňa rozhodnutie 2003/322/ES, pokiaľ ide o kŕmenie niektorých vtákov živiacich sa mŕtvymi telami v Bulharsku niektorými materiálmi kategórie 1
[oznámené pod číslom K(2009) 1670]
(Iba bulharské, francúzske, grécke, portugalské, španielske a talianske znenie je autentické)
(Text s významom pre EHP)
(2009/247/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1774/2002 z 3. októbra 2002, ktorým sa stanovujú zdravotné predpisy týkajúce sa živočíšnych vedľajších produktov neurčených na ľudskú spotrebu (1), a najmä na jeho článok 23 ods. 2 písm. d),
keďže:
(1)
V rozhodnutí Komisie 2003/322/ES z 12. mája 2003, ktorým sa vykonáva nariadenie Európskeho parlamentu a Rady (ES) č. 1774/2002, pokiaľ ide o kŕmenie niektorých vtákov živiacich sa mŕtvymi telami niektorými materiálmi z kategórie 1 (2), sa stanovujú podmienky, za ktorých niektoré členské štáty môžu povoliť kŕmenie niektorých ohrozených alebo chránených druhov vtákov živiacich sa mŕtvymi telami.
(2)
V uvedenom rozhodnutí sa uvádza zoznam členských štátov, ktorým sa povolilo využiť túto možnosť, druhy vtákov živiacich sa mŕtvymi telami, ktoré sa môžu kŕmiť materiálom kategórie 1, a vykonávacie pravidlá, za ktorých sa kŕmenie môže uskutočniť.
(3)
Bulharsko predložilo žiadosť o povolenie kŕmenia niektorých vtákov živiacich sa mŕtvymi telami niektorými materiálmi kategórie 1 a predložilo dostatočné informácie týkajúce sa výskytu týchto druhov na svojom území a bezpečnostných opatrení, ktoré sa majú uplatňovať pri kŕmení týchto vtákov živočíšnymi vedľajšími produktmi kategórie 1.
(4)
Rozhodnutie 2003/322/ES by sa preto malo zodpovedajúcim spôsobom zmeniť a doplniť.
(5)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2003/322/ES sa mení a dopĺňa takto:
1.
Článok 1 sa nahrádza takto:
„Článok 1
Vykonávacie pravidlá týkajúce sa kŕmenia niektorých vtákov živiacich sa mŕtvymi telami niektorými materiálmi kategórie 1
Podľa článku 23 ods. 2 písm. d) nariadenia (ES) č. 1774/2002 môže Bulharsko, Grécko, Španielsko, Francúzsko, Taliansko, Cyprus a Portugalsko povoliť použitie celých tiel mŕtvych zvierat, ktoré môžu obsahovať špecifikovaný rizikový materiál uvedený v článku 4 ods. 1 písm. b) bode ii) uvedeného nariadenia, na kŕmenie určitých ohrozených alebo chránených druhov vtákov živiacich sa mŕtvymi telami, ako sa stanovuje v časti A prílohy k tomuto rozhodnutiu.“
2.
Článok 4 sa nahrádza takto:
„Článok 4
Súlad dotknutých členských štátov
Príslušné členské štáty bezodkladne prijmú opatrenia nevyhnutné na dosiahnutie súladu s týmto rozhodnutím a dané opatrenia uverejnia. Bezodkladne o tom informujú Komisiu.“
3.
Článok 6 sa nahrádza takto:
„Článok 6
Adresáti
Toto rozhodnutie je určené Bulharskej republike, Helénskej republike, Španielskemu kráľovstvu, Francúzskej republike, Talianskej republike, Cyperskej republike a Portugalskej republike.“
4.
V časti A prílohy I sa dopĺňa toto písmeno g):
„g)
V prípade Bulharska: sup tmavohnedý (Aegypius monachus), bradáň žltohlavý (Gypaetus barbatus), sup bielohlavý (Gyps fulvus), zdochlinár biely (Neophron percnopterus), orol skalný (Aquila chrysaetos), orol kráľovský (Aquila heliaca), orliak morský (Haliaeetus albicilla), haja tmavá (Milvus migrans) a haja červená (Milvus milvus).“
Článok 2
Toto rozhodnutie je určené Bulharskej republike, Helénskej republike, Španielskemu kráľovstvu, Francúzskej republike, Talianskej republike, Cyperskej republike a Portugalskej republike.
V Bruseli 16. marca 2009